ⵕⵕⴰⵢⵙ ⵍⵃⵓⵙⴰⵢⵏ ⵊⴰⵏⵟⵉ

ⵕⵕⴰⵢⵙ ⵍⵃⵓⵙⴰⵢⵏ ⵊⴰⵏⵟⵉ ⵉⵍⵓⵍ ⴳ ⵜⵇⴱⵉⵍⵜ ⵏ ⵡⴰⵛⵜⵓⴽⵏ ⵎⴰⴷ ⵢⴰⵥⵏ ⵉ ⵓⵙⴳⴳⵯⴰⵙ ⵏ 1900 ⵉⵙⵡⴰ ⴷ ⴳ  ⵜⵥⵓⵕⵉ  ⵏ ⵕⵕⵡⴰⵢⵙ ⴷ ⵢⵉⵎⵉⵙ ⵏ ⵍⵓⵟⴰⵕ ⴷ ⵔⵔⵉⴱⴰⴱ ⴳⵉⵏ ⵙⴳ ⵡⴰⵢⴷⴰ ⵏ ⵜⵙⴳⴰ.

ⴰⵎⴷⵢⴰⵣ ⵏⵏⵖ ⵢⵓⵡⵉ ⵜ ⵓⵥⴰⵡⴰⵏ ⴰⵎⴰⵣⵉⵖ ⵢⵓⵜⵏ ⵙ ⵉⵥⵓⵕⴰⵏ ⴳ ⵜⵙⴳⴰ ⵏ ⵡⴰⵛⵜⵓⴽⵏ, ⵉⵍⵎⴷ ⵉⵎⴰⵙⵙⵏ ⵉⵎⵥⵥⵉ  ⵏⵉⵜ ⵙⵓⵍ, ⵍⵍⵉⵖ ⵉⵥⵕⴰ ⵜⵉⴼⴰⴷⵉⵡⵉⵏ ⵏ ⵜⵓⴷⵔⵜ ⵏ ⵜⵡⵊⴰ ⵏⵏⵙ ⴷ ⵎⴰⵎⵏⴽ ⴰ ⵙ ⴷⴷⵔⵏ ⵉⵖⵜⵙ ⴰⴷ ⵉⵎⵎⵓⴷⴷⵓ ⵙ ⵡⴰⵏⴼⴰ ⴰⴷ ⴳⵉⵙ ⵉⵙⵏⵓⴱⴱⵛ ⵙ ⴽⵔⴰ ⵏ ⵜⵡⵓⵔⵉ ⵏⵜⵜⴰ ⴷ ⴳⵯⵎⴰⵙ ⵎⵇⵇⵓⵔⵏ, ⵙ ⵓⵡⵜⴰⵢ ⵏⵏⵙ ⵎⵥⵥⵉⵏ ⵉⵙⵙⵏⵜⵉ ⴷ ⴰⵎⵙⵡⵓⵔⵉ ⴷⴰⵔ ⵢⴰⵜ ⵎⴰⵙⵙⴰ ⵙⴳ ⴼⵕⴰⵏⵚⴰ, ⵙ ⵉⵔⴼⵙⴰⵏ ⵏⵏⵙ ⵃⵍⴰⵏⵉⵏ ⵜⵙⵙⵏⵜⵉ ⴰⵔ ⴰⵙ ⵜⴰⵇⵇⵔⴰ ⵙ "ⵊⵓⵏⵟⵉ" ⴰⵎⴰⴳⵏⵓ. 

ⵉⴷⴷⵔ  ⵊⴰⵏⵟⵉ ⵙ ⵜⵓⴳⵜⵜ ⵏ ⵉⴼⵕⴰⵏⵙⵉⵙⵏ, ⵉⵙⵙⵏ ⵉⵍⵎⵎⴰ ⴰⵏⴰⵡ ⵏ ⵜⵓⴷⵔⵜ ⵏⵏⵙⵏ ⴷ ⵓⵎⵣⴰⵔⴰⵢ ⴳⵔ ⵓⵙⵡⵉⵔ  ⵏ ⵜⵓⴷⵔⵜ ⵏⵏⵙⵏ ⴷ ⵜⵉⵏ ⵉⵎⵖⵔⴰⴱⵉⵢⵏ, ⵜⴼⴷⴰⴷⴷⵉ ⴷ  ⴳⵉⵙ ⵜⴰⵢⵔⵉ ⵏ ⵜⵎⴰⵣⵉⵔⵜ, ⵢⴰⵙⵉ  ⵔⵔⵉⴱⴰⴱ ⵏⵏⵙ ⵉⵙⵙⵏⵜⵉ ⴰⵔ ⵉⵜⵜⴽⴽⴰ ⵉⵙⵓⵏⵏ, ⴰⵔ ⵉⴽⴽⴰⵜ ⵜⴰⵙⵔⵜⵉⵜ ⵏ ⵓⵎⴷⴷⵓⵔⵔⵓⵢ ⴷ ⵡⵉⵏⵏⴰ ⵜⵏ ⵉⵡⴰⵍⴰⵏ ⵙⴳ ⵍⵇⵢⵓⴷ. 

ⴰⵔ ⴱⴷⴷⴰ ⵢⴰⵇⵇⵔⴰ ⵊⴰⵏⵟⵉ ⴳ ⵜⵎⴷⵢⴰⵣⵉⵏ ⵏⵏⵙ ⵙ ⵜⴳⵔⴰⵡⵍⴰ ⵎⴳⴰⵍ ⴰⵎⴷⴷⵓⵔⵔⵓⵢ, ⵙ ⵓⵙⵡⵉⵔ ⴰⴷ ⵏⵏⵙ ⵖ ⵓⵔ ⵍⵍⵉⵏ ⵜⴽⵚⵚⴰⴹ, ⵉⵖⵜⵙ ⵓⵎⴷⴷⵓⵔⵔⵓⵢ ⴰⴷ ⵜ ⵉⵇⵇⵏ ⴳ ⵓⵖⵣⵓ ⵎⵏⵏⴰⵡⵜ ⵜⵡⴰⵍ, ⴷ ⵜⵓⴳⵜⵜ ⵏ ⵢⵉⵔⵏ ⴳ ⵜⵣⵏⵉⵜ ⴷ ⵡⴰⵏⴼⴰ  ⴷ ⵓⴳⴰⴷⵉⵔ ⵏⵏⴰ ⴳ ⵉⵜⵜⵓⵇⵇⴰⵏ ⴰⵙⴳⴳⵯⴰⵙ ⵏ 1953. 

ⵉⵙⵓⵍ ⵊⴰⵏⵟⵉ ⴳ ⵜⵎⴷⵢⴰⵣⵜ ⵍⵍⵉⵖ ⵜⵙⵙⵏⵜⵉ ⵜⵙⵉⵎⴰⵏⵜ ⵎⴰⵛⴰ  ⵓⵔ ⴱⴰⵀⵔⴰ ⵉⵃⵎⵍ ⵜⵉⴼⴰⵡⵉⵏ  ⴷ ⵡⴰⵙⵉⴷⴷⵏ, ⵓⵔ ⵉⵣⵎⵎⴻⵎ ⵜⵉⵎⴷⵢⴰⵣⵉⵏ ⵏⵏⵙ ⴳ  ⵜⵏⵣⵡⴰⵢⵜ ⵜⴰⵏⴰⵎⵓⵔⵜ ⵓⵍⴰ ⴳ ⵜⵎⵙⵙⵓⵔⵉⵏ  ⵉⵜⵜⵣⵎⵎⴰⵎⵏ ⴰⵎⴰⵔⴳ. ⴰⵎⴰⵔⴳ ⵏⵏⵙ ⵉⵜⵜⵓⵏⵏⴰ ⵖⴰⵙ ⴳ ⵉⵡⵉⵣⵏ ⴷ ⵜⴼⵓⴳⵍⵉⵡⵉⵏ. ⵉⵎⵎⵓⵜ ⴳ  ⵓⵙⴳⴳⵯⴰⵙ ⵏ 1975  ⵜⴰⵎⵍⵍⴰ ⵏ ⵕⴱⴱⵉ ⵖⵉⴼⵙ.
ⵉⵙⴰⵖⵓⵍⵏ
ⴰⵙⴳⵣⴰⵡⴰⵍ ⵏ ⴰⵙⵉⵏⴰⴳ ⴰⴳⵍⴷⴰⵏ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ(ⵙ.ⴳ.ⵙ.ⵎ) : ⵎⵙⵎⵓⵏ ⴰⵡⴰⵍ ⴰⵎⴰⵜⴰⵢ ⴰⵙⵏⵎⴰⵍⴰⵢ ⵏ ⵜⵎⴰⵣⵉⵖⵜ (ⵎ.ⵎ.ⵙ.ⵎ)